Christina Egelund (M), 2023-11-23:
Det er jo rigtigt, og som jeg sagde i min tale – og det er altså ikke, fordi det er specielt fint at referere til sin egen genialitet – er der i politik
jo altid en afvejning af forskellige hensyn, og derfor har vi rullet dele af den aftale tilbage, men ikke hele aftalen.
Vi er jo fra i dag og mange år frem grundlæggende strukturelt udfordret i det her land, i forhold til at vi går ind i en tid med meget små ungdomsårgange.
Derfor er det jo der, vi skal tage fat.
Det er jo derfor, at vi i godt samarbejde med bl.a. Liberal Alliance i juni måned indgik en reformaftale på universitetsområdet, hvor vi åbnede op for flere internationale studerende.
Det er jo lige præcis et svar på det strukturelle og demografiske problem, vi har, med hensyn til at der er meget få studerende.
Derfor tror jeg også, vi er nødt at være realistiske, når vi taler om det her.
Vi er jo samlet set som lille land udfordret af, at vi har meget små årgange.
Men det, der jo i virkeligheden er billedet her, er, at på de her fire uddannelser er der ledige pladser på uddannelsesinstitutioner rundtomkring i landet, og at der er ledige pladser inde i de store byer.
Så hvis man skulle fastholde en tvangsflytning, ville man jo bare ved tvang flytte rundt på ledige pladser fra steder, hvor der er ledig kapacitet, ledige pladser, til steder, hvor der også er ledig kapacitet.
Det understreger jo, at det grundlæggende problem her ikke er, at vi mangler uddannelsespladser, hverken her eller der; vi mangler studerende.
Dem kan vi ikke stampe op af jorden, ligegyldigt hvor vi placerer uddannelserne.
Der bliver sagt mange morsomme ting fra den her talerstol.
Det synes jeg var en spændende detalje.
Nå, men nu skal det jo ikke handle om det.
Tak for en jo overvejende meget positiv modtagelse af det her lovforslag.
Jeg er enig i de bemærkninger, der er faldet, om, at det her selvfølgelig ikke må ske på bekostning af uddannelseskvaliteten, men jo i virkeligheden handler om at åbne døren til virtuel udveksling og udveksling i det hele taget for flere.
Så er det også et lovforslag, som faktisk er efterspurgt af uddannelsesinstitutionerne, fordi det giver dem mulighed for at indgå i nye former for samarbejde med udenlandske uddannelsesinstitutioner, og det er jo noget, man bredt set er interesseret i.
Så er det vigtigt, at det her ikke bliver en erstatning for fysisk udveksling.
Det er der også flere der har været inde på.
Det er jeg meget enig i.
Jeg håber, og jeg tror også, at mange studerende stadig væk vil tage på fysisk udvekslingsophold på en udenlandsk uddannelsesinstitution, fordi de helt traditionelle udvekslingsophold kan give mulighed for oplevelser, som man selvfølgelig ikke får ved en virtuel udveksling.
Så kan det selvfølgelig for nogle studerende være en udfordring at flytte til et andet land for at studere, og det kan der være mange årsager til.
Flere af ordførerne har været inde på dem, og for den gruppe af studerende vil det jo så med det her lovforslags gennemførelse fremover være meget mere realistisk at kunne gennemføre et udvekslingsforløb, når der er bedre rammer for at kunne gennemføre det.
Så jeg er glad for den positive modtagelse og sådan set også glad for, at der nogle gange bliver slået nogle myter ihjel fra den her talerstol.
Nu er Dansk Folkepartis ordfører kommet tilbage i salen, og for dem, der f.eks. måtte lide af den forestilling, at Dansk Folkeparti er et parti, der altid dvæler ved fortiden, fik vi da her et eksempel på, at man i den grad også kigger ind i fremtiden og også med spændende betragtninger om det.
Så tak for det.